Americanca Danielle Collins (30 de ani), locul 53 WTA, aflată la ultimul său sezon în circuitul mondial, s-a calificat miercuri în semifinalele turneului WTA 1000 de la Miami.
În sferturi, Collins a învins-o fără drept de apel pe Caroline Garcia din Franța (27 WTA), scor 6-3, 6-2, urmând să evolueze în această seară în careul de ași cu rusoaica Alexandrova.
La Miami, în optimi, Sorana Cîrstea a fost și ea spulberată de Collins, jucătoarea aflată în pragul retragerii impunându-se cu un categoric 6-3, 6-2, meci care a durat o oră și 30 de minute.
În luna februarie, după victoria cu Naomi Osaka de la Abu Dhabi, jucătoarea din SUA a făcut un anunț șocant, precizând că se va retrage din tenis la finalul acestui sezon, la numai 30 de ani.
Ea a revenit acum asupra subiectului, întrebată fiind dacă se poate răzgândi, în condițiile în care forma sa sportivă e mai bună ca niciodată.
"Mă tot întrebaţi acelaşi lucru şi simt că trebuie să mă justific mereu. Dacă eram bărbat, nu cred că m-aţi fi întrebat despre asta cu fiecare ocazie.
Trăiesc cu o boală inflamatorie cronică care îți afectează capacitatea de a rămâne însărcinată. Este o situație profund personală, aceasta este alegerea mea personală. Este mult mai mult decât tenisul și cariera mea.
Îmi place să vin aici și să concurez. Dar aceasta este o decizie de viață foarte importantă și asta ar trebui să fie destul de ușor de înțeles", a precizat Collins.